പ്ലസ് വണ് പരീക്ഷ നടത്താം ന്യൂഡല്ഹി: കേരളത്തില് പ്ലസ് വണ് പരീക്ഷ നടത്താന് അനുമതി നല്കി സുപ്രീംകോടതി. പരീക്ഷ നടത്താനുള്ള സംസ്ഥാന സര്ക്കാരിന്റെ തീരുമാനത്തിനെതിരേ നല്കിയ ഹര്ജി സുപ്രീംകോടതി തള്ളി. പരീക്ഷ നടത്താന് തീരുമാനിച്ച കാരണങ്ങള് വിശദീകരിച്ചു സംസ്ഥാന സര്ക്കാര് നല്കിയ ഹര്ജി എല്ലാ സന്ദേഹങ്ങളും നീക്കുന്നതാണെന്നും ജസ്റ്റീസുമാരായ എ.എം. ഖാന്വില്ക്കര്, സി.ടി. രവികുമാര് എന്നിവര് ഉള്പ്പെട്ട ബെഞ്ച് വ്യക്തമാക്കി. അധികൃതര് ആവശ്യമായ മുന്കരുതലുകള് സ്വീകരിക്കുമെന്നാണു കരുതുന്നതെന്നും കോടതി കൂട്ടിച്ചേര്ത്തു. പ്ലസ് വണ് പരീക്ഷ സ്റ്റേ ചെയ്യണമെന്ന ഇടക്കാല ഉത്തരവ് പിന്വലിക്കുകയാണെന്നും കോടതി അറിയിച്ചു. സെപ്റ്റംബര് മൂന്നാം വാരത്തോടെ കോവിഡ് മൂന്നാം തരംഗവ്യാപനം ഉണ്ടാകുമെന്ന് റിപ്പോര്ട്ടുകള് ഉണ്ടായിരുന്നു. അതിന്റെ അടിസ്ഥാനത്തിലാണ് പരീക്ഷ സ്റ്റേ ചെയ്യാന് ഇടക്കാല ഉത്തരവിട്ടതെന്നും ജസ്റ്റീസ് എ.എം. ഖാന്വില്ക്കര് വിശദീകരിച്ചു. ഒരു ലക്ഷത്തോളം വിദ്യാര്ഥികള് പങ്കെടുത്ത എ.പി.ജെ. അബ്ദുള് കലാം സര്വകലാശാലയിലെ പരീക്ഷ ഓഗസ്റ്റില് നടന്നിരുന്നു. ലക്ഷണക്കണക്കിനു കുട്ടികളാണ് കഴിഞ്ഞയാഴ്ച നീറ്റ് പരീക്ഷ എഴുതിയത്. സെപ്റ്റംബര് ആറിനു നടത്താനിരുന്ന പ്ലസ് വണ് പരീക്ഷ സെപ്റ്റംബര് മൂന്നിനു സുപ്രീംകോടതി സ്റ്റേ ചെയ്തതിനെത്തുടര്ന്ന് പരീക്ഷ നടത്താനുള്ള തയാറെടുപ്പുകള് വിശദീകരിച്ച് പൊതുവിദ്യാഭ്യാസ വകുപ്പിലെ പ്രിന്സിപ്പല് സെക്രട്ടറി സത്യവാങ്മൂലം നല്കുകയായിരുന്നു. ഓണ്ലൈനായി പരീക്ഷ നടത്തിയാല് സാന്പത്തികമായും സാമൂഹികമായും പിന്നാക്കാവസ്ഥയിലുള്ള കുട്ടികള്ക്ക് പരീക്ഷയില് പങ്കെടുക്കാന് കഴിയാതെവരുമെന്നാണ് പ്രധാനമായും സത്യവാങ്മൂലത്തില് ചൂണ്ടിക്കാട്ടിയിരുന്നത്.